ועדת הכספים, כנסת 17, פרוטוקול מספר 870, 2008-07-22 11:15

סטס מיסז'ניקוב: אני פותח את ישיבת ועדת הכספים.

סטס מיסז'ניקוב: על סדר היום תקנות מס ערך מוסף (תיקון), התשס"ח-2008 (מענקים הניתנים על ידי קרנות לעידוד סרטים ישראליים הנתמכות מתקציב המדינה).

טלי דולן: מענקים שניתנים לעוסק כחלק מהעסקאות שלו חייבים במס ערך מוסף כאשר רואים את המענק כחלק ממחזור העסקאות של העוסק.

טלי דולן: לגבי סרטים שמקבלים מענקים מקרנות לעידוד הפקות סרטים בישראל, התעוררה השאלה האם המענק הוא אכן מענק או שמדובר בהשקעה של הקרן לעידוד הפקת הסרט כיוון שהרבה פעמים בהסכם בין הקרן לבין מפיק הסרט נאמר שאם הסרט יישא רווחים, הוא יחזיר לקרן את הסכומים שהיא השקיעה בו שישמשו לעזרה להפקת סרטים ישראליים אחרים.

טלי דולן: לכן בזמן שאתה נותן לקרן את התמיכה, אתה לא יודע אם היא אכן תישאר כתמיכה או אם מדובר יהיה בהשקעה ולא במענק ולכן ממילא זה לא יהיה במע"מ.

טלי דולן: שר האוצר הקים ועדה בראשות פרידה ישראלי, הממונה על הכנסות המדינה, לבדוק עידוד הפקת סרטים ואחת ההמלצות של הוועדה הייתה לא לבדוק לגבי כל תמיכה ותמיכה האם אמנם תמיכה היא, או שמדובר בהשקעה שממילא לא חייבת במע"מ אלא כדי לעודד את הפקת הסרטים לקבוע שתקציב תמיכה שנותנת קרן להפקת סרטים למפיק סרטים בישראל לא יחויב במס ערך מוסף אף פעם, פשוט כחלק מהתמיכה שניתנת לסרטים הישראליים.

טלי דולן: הונח על שולחן הכנסת בימים האחרונים חוק לעידוד הפקת סרטים בישראל שמן הסתם יגיע אל שולחנכם.

מירב תורג'מן: לא לוועדת הכספים?

טלי דולן: זה אך ורק הטבות מס ואני לא יודעת מה תחליט ועדת הכנסת.

טלי דולן: זה חלק מההמלצה לעידוד הפקת סרטים, בין השאר גם באמצעות הקלות במס.

שי חרמש: לפני חודש וחצי פניתי לגברת הנכבדה הזאת או לשולחיה כדי להסביר לה שאם הדין הזה חל על סרטים, אין שום סיבה שהוא לא יחול על מענקי השקעה בחקלאות.

שי חרמש: זה בדיוק אותו סיפור.

שי חרמש: אם זאת השקעה, זה פטור ממע"מ.

שי חרמש: אם זאת עסקה שמרוויחה, ממילא מהרווח משלמים מע"מ.

שי חרמש: אני לא מבין מה ההבדל בין עידוד סרטים באולפני נווה אילן לבין עידוד מטעים במשגב עם.

שי חרמש: לדאבוני הרב לא הזדרזתם לענות ולכן אני היום אצביע נגד זה ואציע לא להעביר את זה עד שלא נקבל תשובה.

שי חרמש: זאת גזרה שווה, רעיון שווה, דין שווה, נימוק שווה והנוהג לרוץ עם דבר אחד ולא לתת תשובה על דבר שני אחרי שישה-שמונה שבועות, לא נראה לי.

טלי דולן: למי פנית?

שי חרמש: לרשות המסים.

שי חרמש: אגב, ראיתי את זה ולא חיכיתי להיום.

טלי דולן: זה ענייננו בתוך משרד האוצר.

טלי דולן: לצערי אלינו זה לא הגיע.

שי חרמש: אני מציע לעכב את הנימוק בנושא הזה.

שי חרמש: אין שום סיבה שזה יהיה לגבי סרטים ולא לגבי חקלאות.

טלי דולן: אנחנו ממליצים כאן על עידוד סרטים.

טלי דולן: אנחנו רוצים לפטור ממע"מ מענקים לסרטים כאשר ממילא ברוב הגדול לא מדובר במענקים כי כאשר הקרן נותנת כסף למפיק, יש לה בדרך כלל תמלוגים מהסרט וזה הופך להיות מענק אך ורק במקרה שהסרט נכשל לגמרי ואז אין למפיק הסרט מאין להחזיר לקרן.

טלי דולן: לכן בדרך כלל זאת השקעה, במקרים מעטים, במיוחד בשנים האחרונות, כאשר סרטים ישראליים מצליחים יותר ויותר.

טלי דולן: נשאלת לגבי חוק לעידוד השקעות הון.

טלי דולן: קודם כל, אני יכולה להצטער אני שומעת על זה לראשונה.

טלי דולן: לצערי זה לא הגיע אלי, אבל יש חוק לעידוד השקעות הון בחקלאות ושם מוסדרת הדרך לעודד חקלאים.

טלי דולן: אני לא חושבת שרצוי היה לערב כאן נושאים אחרים.

שי חרמש: זה מענק כמו מענק.

טלי דולן: יש לך תעשייה, יש לך ספרות, אני יכולה עכשיו לתת רשימה ארוכה.

שי חרמש: למה כאן כן ושם לא?

טלי דולן: כי פה הוקמה ועדת ישראלי שמצאה לנכון לא לבדוק כל פעם האם אכן מדובר במענק או שבסופו של דבר המענק יוחזר באמצעות תמלוגים לקרן.

טלי דולן: היא אמרה שאם אנחנו מעודדים הפקת סרטים ישראליים, בואו נקבע שגם במקרים הבודדים שהסרט לא הצליח אבל כיוון שזה לא סרט מסחרי אלא איזשהו נושא שחשוב היה להעלות אותו, באותם מקרים בודדים, כחלק מהטבות המס, גם מע"מ לא יחול.

טלי דולן: זה בעצם הנימוק לפטור שאני חוזרת ואומרת שהוא במקרים בודדים מאוד כי בדרך כלל בסופו של דבר מחזירים לקרן את הסכום.

ראובן ריבלין: את מי את מייצגת, את הקרן?

טלי דולן: אני מייצגת את משרד האוצר.

ראובן ריבלין: ומשרד האוצר רוצה שאנחנו נפטור אותם ממע"מ?

טלי דולן: נכון, בעקבות ועדה שהוקמה במשרד האוצר בעקבות פסק דין.

טלי דולן: אתמול ייצגתי את הפטור ממע"מ על תרופות מצילות חיים.

טלי דולן: יש פסק דין לטובתנו.

יעקב ליצמן: אז מה?

יעקב ליצמן: מה השופט יותר חשוב ממני?

טלי דולן: אני רק אומרת שהדין כרגע הוא שממילא לא מדובר במענק.

טלי דולן: יש את אותם מקרים בודדים שמדובר באיזשהו סרט שהוא פחות מסחרי ויותר תיעודי.

חיים אורון: אני לא מבין על מה אתם מדברים וסליחה שאני אומר את זה באופן מאוד בוטה.

יעקב ליצמן: זאת לא פעם ראשונה.

חיים אורון: נותנים מענק לסרט.

חיים אורון: הדרך בה הכסף חוזר היא באמצעות התמלוגים אחר כך.

חיים אורון: סרט שנכשל, הבמאי המסכן קיבל מענק ואין לו תגמולים.

חיים אורון: באים ואומרים לו שלא רק שאין לו תגמולים אלא שלם עכשיו 15.5 אחוזים מע"מ על המענק שקיבלת.

חיים אורון: הוא אומר שאין לו, אין לו כלום, חוץ מזה שהוא הביא מהבית מיליון שקלים לסרט הדפוק הזה, אתם עוד עכשיו מבקשים ממנו עוד כסף.

טלי דולן: המדינה מוכנה לוותר לו.

יעקב ליצמן: האם האדם שלמד לעשות את הסרט שילם מס הכנסה עבור הסרט הזה?

טלי דולן: מה זאת אומרת למד?

טלי דולן: למד בבית ספר לקולנוע, בניסן נתיב?

יעקב ליצמן: כן.

יעקב ליצמן: האם זה חייב במס הכנסה.

טלי דולן: אני לא מבינה את השאלה.

טלי דולן: האם בית ספר ניסן נתיב חייב במס הכנסה על שכר לימוד שמשלמים הסטודנטים?

יעקב ליצמן: לא.

יעקב ליצמן: האם סטודנט שלמד קולנוע וספרות ומקבל מלגה, משלם על זה מס?

טלי דולן: בדרך כלל לא.

יעקב ליצמן: מה זה בדרך כלל?

יעקב ליצמן: הבעיה היא ה-בדרך כלל.

טלי דולן: על המלגה כמלגה טהורה הוא אף פעם לא חייב במס הכנסה.

טלי דולן: הוא יהיה חייב במס הכנסה כשהוא נותן שירותים לאוניברסיטה ותמורתם הוא מקבל את המלגה, ואז זה בעצם הכנסה.

יעקב ליצמן: אני מבקש לרשום בפרוטוקול – ואני מכבד את מה שאת אומרת – שזה בניגוד גמור למה שאתם עושים.

יעקב ליצמן: אתם דורשים מס הכנסה מכל סטודנט ומכל מי שלומד.

טלי דולן: שמקבל מלגה.

יעקב ליצמן: שמקבל מלגה.

חיים אורון: ישבנו כאן כולם ואף אחד לא אמר שמה אתה אומר מתקיים.

סטס מיסז'ניקוב: כרגע לא ממסים את המלגות לסטודנטים.

סטס מיסז'ניקוב: יש הצעת חוק כזאת.

יעקב ליצמן: אני מכיר את הצעת החוק, אני יודע על המאבק שלך אבל לא בכדי הובלתי את הגברת לכיוון הזה כי רציתי את הדברים בפרוטוקול.

יעקב ליצמן: זה בניגוד גמור למה שהם עושים ואני אקח את הפרוטוקול הזה ואני אשתמש בו.

טלי דולן: אתה מדבר על מקבלי מלגות?

יעקב ליצמן: כן.

קריאה: החרדים.

טלי דולן: כשזאת מלגת טהורה?

יעקב ליצמן: מלגה טהורה, חרדים, דורשים מהם מס.

יעקב ליצמן: חד משמעית.

יעקב ליצמן: אני מוכן להוכיח לך באיזה מוסדות אני מדבר.

יעקב ליצמן: שאלתי גם אני למה אחרים לא.

טלי דולן: אחרים כן, במקרה שזאת לא מלגה טהורה.

יעקב ליצמן: אני לא מגזים.

חיים אורון: דופקים אותך כי אתה חרדי, ואני אתך.

חיים אורון: יש לי הרגשה שזה לא בדיוק כך.

חיים אורון: אני לא יודע.

יעקב ליצמן: אני מבקש, אתה תבוא אתי לרשות המסים, או שנזמין אותם לכאן ואני אוכיח לך שכל מילה שאני אומר היא אמת.

טלי דולן: השאלה אם האברכים לא נותנים תמורה.

יעקב ליצמן: אני רוצה לבקש דיון על זה.

חיים אורון: האברכים שמקבלים את המלגה עושים שירות לקהילה או משהו?

יעקב ליצמן: לא.

חיים אורון: שום דבר?

חיים אורון: רק לומדים?

יעקב ליצמן: כן.

קריאה: למה לא עושים?

יעקב ליצמן: אני אוכיח לך.

יעקב ליצמן: אתה אמרת שאתה תבוא אתי.

סמדר אלחנני: כדאי לבדוק את הנושא.

סטס מיסז'ניקוב: אם אתה צודק, הדיון הזה נדרש.

סטס מיסז'ניקוב: כרגע, כיום, רשות המסים לא גובה מס.

יעקב ליצמן: גובה.

סטס מיסז'ניקוב: על מלגות קיום לכלל הסטודנטים.

יעקב ליצמן: סטודנט במכון וייצמן, לא גובים ממנו.

סטס מיסז'ניקוב: יש הצעת חוק שלי ושל חבר הכנסת ברוורמן ועוד חברים שזה גם לא יהיה בעתיד כי רוצים לעשות זאת.

סטס מיסז'ניקוב: אם אתה אומר שבניגוד למה שעושים עם החילונים, החרדים משלמים מס, זה לא תקין.

יעקב ליצמן: דורשים מהם מס.

טלי דולן: השאלה אם הם לא נותנים תמורה עבור מה שהם מקבלים.

סטס מיסז'ניקוב: מה זאת אומרת?

טלי דולן: אם אתה נותן תמורה עבור מה שאתה נותן, אתה נותן איזה שהם שיעורים או מלמד.

יעקב ליצמן: לא, הוא לא מלמד.

טלי דולן: יושב בחברותה.

יעקב ליצמן: מה זה קשור לישיבה בחברותה?

טלי דולן: אני לא מספיק מכירה את העולם החרדי.

יעקב ליצמן: אדוני, אני מבקש לקיים דיון.

יעקב ליצמן: אגב, ניסן סלומינסקי לא כאן, אני חייב להבהיר לוועדה שבנושא שדנו בו הרבה כאן, נושא MRI, חמשת המכשירים, לא התקדם בו כלום.

סטס מיסז'ניקוב: לא היה מכרז?

יעקב ליצמן: אין כלום.

יעקב ליצמן: אמר לי ישראלי אתמול בלילה.

ראובן ריבלין: אני מבקש לשאול שאלה.

ראובן ריבלין: אני שמעתי מה אמר חיים אורון ובכל זאת יש לי שאלה.

ראובן ריבלין: מתי מתגבשת החובה לשלם מע"מ?

ראובן ריבלין: בעניין הזה שאתם מבקשים עכשיו לפטור.

ראובן ריבלין: מתי מתגבשת החובה?

ראובן ריבלין: בזמן שהוא קיבל את התמלוגים?

טלי דולן: החובה למעשה מתגבשת לא בזמן שהוא קיבל את התמלוגים.

ראובן ריבלין: החובה מתגבשת בזמן שהוא צריך להחזיר

טלי דולן: נכון.

טלי דולן: בהמשך למה שאמר חבר הכנסת אורון, אנחנו מוותרים לו על כל הסכום.

טלי דולן: אנחנו מוותרים ל על ה-100 אלף שקלים שנתנה לו הקרן לעידוד הסרטים אבל אנחנו אומרים לו שיחזיר לנו את ה-15.5 אחוזים המס, וזה לא הגיוני.

טלי דולן: אנחנו מוותרים על כל 100 אלף השקלים.

חיים אורון: אם הולכים בראש שלך, הוא יקבל מראש 85 אלף שקלים.

ראובן ריבלין: עדיף.

ראובן ריבלין: אני מתכוון באופן רציני לחזור לשלטון ולכן אני אומר לך שכאשר את מבקשת מהוועדה לאשר לך פטור ממע"מ הדבר יביא בעקבותיו אין סוף של בקשות לפטור ממס אני מציע הצעה אחרת.

ראובן ריבלין: אחת משתיים: או לתת מראש 85 אחוזים, להגדיל אותו ל-118 אחוזים ולתת רק 100 אחוזים ולא ליצור מצב שבו את פוטרת בדיעבד מהמע"מ אם היה חיוב.

ראובן ריבלין: את אומרת שהחיוב מתגבש רק עם ההחזרה.

שי חרמש: כאשר יש תמלוגים.

ראובן ריבלין: כאשר יש לי מקור הכנסה שמאפשר לי.

טלי דולן: כאשר הסרט נכשל.

חיים אורון: הסרט שלי עכשיו הצליח, אני משלם תמלוגים, עלי בעצם יוטל מס על המענק.

חיים אורון: פעם אחת שילמתי מע"מ כי הורידו לי את הסכום מ-100 שקיבלתי, פעם שנייה אני משלם תגמולים ובעצם לא קיבלתי כלום במקרה הקיצוני, בעוד שהם אומרים לך שייתנו לי את הכסף לעשות סרט.

חיים אורון: אם אתה מצליח על פי הכללים, אתה מתחיל להחזיר תגמולים והתגמולים הם שווי ערך למאה אחוזים שקיבלת.

חיים אורון: אם אתה מפסיד, נשארת עם ה-100 אלף.

ראובן ריבלין: למרות הקושי שלי בהבנת הנקרא, אני הבנתי.

ראובן ריבלין: הוא מקבל סכום והסכום הזה לא חייב במע"מ, רק אם יהיה צורך להחזיר אותו.

ראובן ריבלין: אז אני צריך להחזיר כל דבר פלוס מע"מ.

טלי דולן: הוא נתן לך מענק של 100 אלף, תחזיר לו 115 אלף.

ראובן ריבלין: אם את מוותרת לי על כל סכום בגלל כשלון הסרט, לא נוצרת החובה.

ראובן ריבלין: כאן אתם יוצרים מצב בו אתם אומרים שנתתם לי מראש את המע"מ אבל ביקשת ממני אחזיר אותו רק כאשר אוכל.

ראובן ריבלין: היום, כאשר אני לא יכול, אני צריך להחזיר רק את המע"מ.

ראובן ריבלין: אם אתם רוצים לפטור אותי מהמע"מ אני צריך לקבל פטור מוועדת הכספים לחיוב במע"מ.

טלי דולן: לא, זה לא המצב.

ראובן ריבלין: זה מה שאת מבקשת כאן.

טלי דולן: לא, אני אסביר לאדוני שזה לא המצב.

טלי דולן: כאשר הקרן לעידוד הפקת סרטים נותנת 100 אלף שקלים למפיק, ההסכם ביניהם אומר שהמפיק יצטרך להתחלק עם הקרן בתמלוגים ולכן ההסכם ביניהם בכלל לא מדבר על מענק.

טלי דולן: בניגוד לכל משקיע אחר, אילו היה לוקח למשל הלוואה בבנק, הבנק היה אומר לו שבאמת לא מעניין אותו אם הסרט הצליח או לא הצליח ולי תחזיר את ה-100 שקלים האלה.

טלי דולן: הקרן לעידוד הפקת סרטים, זה על תנאי.

טלי דולן: אם במקרה לא תצליח, לא תחזיר לי את ה-100 אלף.

טלי דולן: אתה אומר שאת ה-100 אלף אתה לא תחזיר לי, אבל 15.5 אלף אתה כן תחזיר לי.

חיים אורון: זה הפטור.

אורית נוקד: זה בדיוק הפטור.

יעקב ליצמן: אני דווקא בעד.

אורית נוקד: אני בעד.

יעקב ליצמן: אני אתמוך בזה.

ראובן ריבלין: אני חושש כי בפעם הבאה אני אהיה ליד הקופה.

סטס מיסז'ניקוב: אתה יודע שהקופה היא של כולנו.

ראובן ריבלין: אנחנו צריכים ליצור מצב שלכסף לא יהיה ריח ואנחנו לא ניתן פטור ממע"מ.

יעקב ליצמן: את מדברת רק על סרטים?

טלי דולן: רק על סרטים.

סמדר אלחנני: אני רוצה להוסיף זווית ראיה נוספת לדבריו של חבר הכנסת ריבלין.

סמדר אלחנני: הוועדה הזאת עסקה בתרומות שמקבלים מלכ"רים והתרומות האלה חייבים במע"מ.

סמדר אלחנני: הוועדה תדון בזה היום אחר הצהרים ויש בדיקה, אבל אני רוצה להזכיר לכם שהנושא הזה עוד הרבה יותר מורכב כי הם באו בטענות ואמרו תרומות ואנחנו צריכים לשלם את המס.

סמדר אלחנני: הטיפול צריך להיות אחיד ככל שניתן והיופי ל מע"מ, התיקון האחרון שיש במע"מ, הוא מספר 30 ומשהו, מ-1975 ועד היום עשו רק 30 תיקונים בחוק מע"מ בגלל הפשטות ו"היופי" של חוק מע"מ.

סמדר אלחנני: באותה תקופה מס הכנסה הגיע כבר לתיקון 160 והכניסו 160 תיקונים.

סמדר אלחנני: בראייה יותר רחבה, פטור ממע"מ הוא פתח שאחר כך לא תוכל לסגור אותו.

טלי דולן: יש הרבה מאוד פטורים למלכ"רים.

טלי דולן: למלכ"ר יש רשימה ארוכה של פטורים

סמדר אלחנני: מה למשל?

טלי דולן: מלכ"ר שסך כל השכר השנתי שהוא משלם לעובדיו, פטור מהמס.

טלי דולן: יש לנו הרבה מאוד קרנות לעידוד המדע, מחקר ופיתוח וכולי.

טלי דולן: לומר שאנחנו כאן פורצים את הדרך, זה לא.

טלי דולן: אני כבר לא מדברת על מע"מ בשיעור של אפס שיש לנו רשימה של 30 וכמה גופים.

יעקב ליצמן: צריך לתמוך, אבל את החשבון צריך לעשות אחר כך.

טלי דולן: אני ממש לא רואה כאן פרצה.

סמדר אלחנני: איך תתמודדי עם השכר למלכ"רים?

ראובן ריבלין: על התרופות?

ראובן ריבלין: אני אומר לכם שזה לא הגיוני שאדם שהולך למות ישלם מע"מ בעד התרופה שלו.

ראובן ריבלין: זה לא הגיוני.

חיים אורון: זה לא שייך.

חיים אורון: זה לחלוטין לא שייך.

ראובן ריבלין: בטח שזה לא שייך, אבל יאמרו שאנשים הולכים למות, ולכן למה שישלמו מע"מ.

חיים אורון: אני חושב שמדובר כאן על שני מנגנונים שונים לחלוטין.

חיים אורון: כשאתה אומר מס על התרופות, הוא קנה תרופה, הוא הלך לבית המרקחת ושילם 15.5 אחוזים.

יעקב ליצמן: הוא קיבל מלגה של 100 אלף שקלים ומתוך זה 15.5 אחוזים מע"מ.

חיים אורון: כאן מדובר על מנגנון שבאים ואומרים לו לקחת כסף ולייצר סרט.

חיים אורון: אחרי שהוא גמר לייצר את הסרט,

חיים אורון: אם הסרט מצליח, אנחנו שותפים אתך בתמלוגים על פי סוג הסרט.

חיים אורון: אם הסרט שלך, אל תחזיר כלום.

ראובן ריבלין: תכתוב בהסכם כשהוא מקבל 100 אלף שאם הסרט לא יצליח, הוא לא יחזיר כלום.

סטס מיסז'ניקוב: הסרטים מתוגמלים רק אם הם מצליחים.

סטס מיסז'ניקוב: אם הם נכשלים, הם לא מתוגמלים.

ראובן ריבלין: הייתי בקרן העידוד, השרה שולה אלוני מינתה אותי.

סטס מיסז'ניקוב: אתם יזמתם יחד עם חבר הכנסת יורי שטרן המנוח את חוק הקולנוע.

ראובן ריבלין: נכון.

סטס מיסז'ניקוב: אז אני לא מבין איך אתה מתנגד לזה.

ראובן ריבלין: אני לא מתנגד אלא אני אומר מראש שיאמרו שה-100 אלף לא כוללים מע"מ.

חיים אורון: זה מה שהם מבקשים.

חיים אורון: אין להם סמכות אחרת בלעדיך.

חיים אורון: אתם אומרים אותו הדבר.

חיים אורון: היא אומרת לך שהיא לא יכולה לתת את זה לבד.

טלי דולן: אני צריכה את אישור ועדת הכספים.

ראובן ריבלין: אל תאמרי לי שזה פטור.

ראובן ריבלין: אם את אומרת לי שזה פטור, את פותחת פתח לדרוש פטור לעוד עשרות גופים.

טלי דולן: אני לא חוששת מזה.

חיים אורון: מקבלים את הנוסח שלך.

חיים אורון: על כספים שמועברים לסרט, לא חל מע"מ.

ראובן ריבלין: נקודה.

ראובן ריבלין: סרט שנכשל.

ראובן ריבלין: אין בעיה לאשר.

שי חרמש: התנגדתי אבל חבר הכנסת אורון השתכנע אותי ואני מסכים.

ראובן ריבלין: אם הסרט נכשל, לא חל מע"מ.

ראובן ריבלין: כך תכתבו את זה.

חיים אורון: גם אם הוא מצליח לא חל מע"מ.

חיים אורון: בשום תנאי לא חל מע"מ.

חיים אורון: רק תמלוגים.

סטס מיסז'ניקוב: יש לי הרגשה שכולנו אומרים אותו הדבר.

מירב תורג'מן: לגבי הפרסום.

מירב תורג'מן: התקנות האלה פורסמו במרץ בטעות בסברה שלא נדרש אישור ועדת הכספים.

מירב תורג'מן: לטענת משרד האוצר הם פעלו לפי התקנות האלה כבר ממרץ למרות שלמעשה לא הייתה להם סמכות לכך.

מירב תורג'מן: מכיוון שזאת פרשנות והם הלכו על פרשנות, ניתן היה לעשות את זה.

מירב תורג'מן: בעיקרון, התקנון ייכנסו לתוקף מהיום.

טלי דולן: אנחנו טוענים שזאת פרשנות אפשרית לומר שמדובר בהשקעה.

טלי דולן: למען הסר ספק באנו לכאן ואני מודה ומתוודה שלא חשבתי שתעשו לי חיים קשים כאלה אלא שתוך דקה אהיה בחוץ.

מירב תורג'מן: היה כבר פסק דין שהכיר בזה.

מירב תורג'מן: הם ממילא פעלו כך.

מירב תורג'מן: אם הם חושבים שצריך לעשות את זה רטרואקטיבית, אין לי בעיה.

סמדר אלחנני: אם סרט מפסיד?

שי חרמש: אז המדינה הפסידה כסף.

סמדר אלחנני: אבל מהעובדים בסרט הזה מנכים מס הכנסה?

סמדר אלחנני: אין פטור ממס הכנסה.

טלי דולן: מה זה קשור?

טלי דולן: זה לא קשור.

סטס מיסז'ניקוב: אנחנו מצביעים.

סטס מיסז'ניקוב: מי בעד אישור תקנות מס ערך מוסף (תיקון), התשס"ח-2008 (מענקים הניתנים על ידי קרנות לעידוד סרטים ישראליים הנתמכות מתקציב המדינה?

סטס מיסז'ניקוב: ה צ ב ע ה התקנות אושרו תודה.